钦定古今图书集成/明伦汇编/氏族典/第265卷 > 王处士
## 钦定古今图书集成/明伦汇编/氏族典/第265卷 > 王处士

按《十国春秋》，荆南王处士者，不知何许人也。文献王
时，居江陵，以善卜名。周晋王柴荣之未贵也，以布衣
与大商颉跌氏货殖荆南。一日，过处士卜，方布卦，忽
一蓍跃出，卓然而立。处士大惊曰：“吾家筮法十馀世
矣。每受高曾遗言，凡卜筮自跃而出者，其人贵不可
言，况复卓立不倾，得非为天下主乎？”遽起再拜。荣虽
阳为诘责，而私心甚喜。后果承郭氏之后，践皇帝位，
一如处士言。